Vermeende ‘Facebook-verkragter’ Woensdag in hofDie man wat na bewering die sogenaamde “Facebook-verkragter” is, ene ‘Thomas Bester’, sal na verwagting Woensdag in die Durban landdroshof verskyn. ‘Bester’, wat glo ook minstens 13 ander skuilname gebruik het, is verlede week deur die Valke in Alberton in hegtenis geneem. Die verdagte wat na bewering 22 jaar oud is, word met talle verkragtings en minstens een moord verbind. Die man het glo vroue op Facebook of in persoon ontmoet. Hy het ook glo modelagtenskappe gekontak en die dienste van modelle versoek wat hy dan na ander provinsies gelok het. Hy het hulle na bewering beroof, verkrag en in sommige gevalle vermoor. Hy word verbind met voorvalle in KwaZulu-Natal, Gauteng en die Wes-Kaap. ‘Bester’ het Vrydag in ŉ hof in Gauteng verskyn en word aangekla van minstens een klag van moord, talle aanklagte van verkragting, ontvoering en roof.